Official Journal L 178 , 07/07/1997 P. 0006 - 0007



(Akty prijaté v súlade s hlavou VI Zmluvy o Európskej únii) ROZHODNUTIE RADY z 26. júna 1997 o monitorovaní vykonávania právnych aktov prijatých v oblasti azylovej politiky (97/420/SVZ) RADA EURÓPSKEJ ÚNIE so zreteľom na Zmluvu o Európskej únii, najmä na jej článok K.3 ods. 2 písm. a), so zreteľom na prioritný pracovný program prijatý Radou 30. novembra 1993 a požadujúci predovšetkým vypracovanie výročnej správy o výsledkoch v oblasti spravodlivosti a vnútorných záležitostí a na uznesenie Rady zo 14. októbra 1996 určujúce priority spolupráce v oblasti justície a vnútorných záležitostí na obdobie od 1. júla 1996 do 30. júna 1998[1], so zreteľom na uznesenia Európskeho parlamentu prijaté v oblasti azylovej politiky, keďže článok K.1 ods. 1 zmluvy stanovuje, že členské štáty považujú azylovú politiku za vec spoločného záujmu; keďže monitorovanie toho, ako členské štáty vykonávajú právne akty prijaté v tejto oblasti pomôže utvoriť obraz o praktických výsledkoch práce Rady v tomto smere a prinesie tiež užitočné poznatky pre ďalšiu prácu, ROZHODLA TAKTO: Článok 1 Každý rok zasiela predsedníctvo členským štátom dotazník, na základe ktorého sa ukáže, ako tieto štáty vykonávali právne predpisy v oblasti azylovej politiky prijaté Radou a ministrami zodpovednými za otázky prisťahovalectva. Dotazník sa týka nasledujúcich záležitostí: - ustanovení, politických krokov a praktických opatrení prijatých počas predchádzajúceho roka členskými štátmi v akejkoľvek z oblastí, ktorých sa týkajú právne dokumenty uvedené v prvom odseku, - akýchkoľvek ťažkosti, ktoré sa vyskytli pri prijímaní takýchto ustanovení, politických krokov a praktických opatrení, - pravdepodobnosti, že ustanovenia, politické kroky a praktické opatrenia v oblastiach uvedených v prvej zarážke budú prijaté v najbližšej budúcnosti, - praktického uplatnenia vyššie uvedených právnych dokumentov, ustanovení, politických krokov a praktických opatrení a akýchkoľvek s tým súvisiacich ťažkostí. Článok 2 Na základe dotazníka spomínaného v článku 1 vypracujú členské štáty informačnú správu, ktorá môže obsahovať odkazy na ich pravidelné správy pre Stredisko EÚ pre analýzu a výmenu informácií o azyle (CIREA), prípadne môže obsahovať relevantné časti týchto správ. Článok 3 Generálny sekretariát Rady prekladá informačné správy spomínané v článku 2 a poskytuje ich všetkým členským štátom a Komisii. Na základe týchto informačných správ tiež vypracuje súhrnnú správu. Článok 4 Na základe súhrnnej správy a akéhokoľvek iného relevantného materiálu, napríklad od Vysokého komisára Spojených národov pre utečencov a ak je to vhodné od nevládnych organizácií, vypracuje predsedníctvo v spolupráci s Komisiou a po porade s Vysokým komisárom Spojených národov pre utečencov správu obsahujúcu analýzu, v ktorej sa, okrem iného, hovorí o tom, či existujú problémy vyžadujúce ďalšiu výmenu názorov medzi členskými štátmi a či sú potrebné dodatočné opatrenia. Táto správa sa preskúma v rámci Rady s cieľom jej predloženia na prerokovanie Radou. Predsedníctvo požaduje stanovisko Vysokého komisára Spojených národov pre utečencov ohľadom danej správy a zabezpečuje odovzdanie jeho pripomienok členským štátom. Článok 5 Dotazník sa posiela členským štátom každý rok pred 1. júlom a členské štáty následne predkladajú svoje informačné správy pred 1. októbrom. Prvý dotazník sa týka vykonávania za obdobie do 1. júla 1997. V Luxemburgu 26. júna 1997 za Radu predseda H. VAN MIERLO [1] Ú. v. ES C 319, 26. 10. 1996, s. 1.